Príloha č. 4

DOHODA
medzi niektorými členskými štátmi Európskej únie o dočasnom uplatňovaní Dohovoru vypracovaného na základe článku K.3 Zmluvy o Európskej únii o používaní informačných technológií na colné účely
(95/C 316/04)

BELGICKÉ KRÁĽOVSTVO,
DÁNSKE KRÁĽOVSTVO,
SPOLKOVÁ REPUBLIKA NEMECKO
GRÉCKA REPUBLIKA,
ŠPANIELSKE KRÁĽOVSTVO,
FRANCÚZSKA REPUBLIKA,
ÍRSKO
TALIANSKA REPUBLIKA,
LUXEMBURSKÉ VEĽKOVOJVODSTVO,
HOLANDSKÉ KRÁĽOVSTVO,
RAKÚSKA REPUBLIKA,
PORTUGALSKA REPUBLIKA,
FÍNSKA REPUBLIKA,
ŠVÉDSKE KRÁĽOVSTVO,
SPOJENÉ KRÁĽOVSTVO VEĽKEJ BRITÁNIE A SEVERNÉHO ÍRSKA,
 
Členské štáty Európskej únie a signatári Dohovoru, vypracovaného na základe článku K.3 Zmluvy o Európskej únii o používaní informačných  technológií na colné účely z 26. júla 1995 (ďalej len „dohovor"),

s prihliadnutím na dôležitosť urýchleného uplatňovania dohovoru;

keďže, podľa článku K.7 Zmluvy o Európskej únii, ustanovenia hlavy VI tejto zmluvy nebránia vytvoreniu alebo rozvoju užšej spolupráce medzi dvoma alebo viacerými členskými štátmi, ak takáto spolupráca nie je v rozpore s ustanoveniami hlavy VI uvedenej zmluvy alebo nebráni ich uplatňovaniu;

keďže dočasné uplatňovanie dohovoru v určitých členských štátoch Európskej únie by nebolo v rozpore so spoluprácou, podľa hlavy VI Zmluvy o Európskej únii, alebo by tejto spolupráci nebránilo,

DOHODLI SA TAKTO:

Článok 1
Na účely tejto dohody:
- „dohovor" znamená Dohovor, vypracovaný na základe článku K.3 Zmluvy o Európskej únii o  
    používaní informačných technológií na colné účely,
- „vysoké zmluvné strany" znamená členské štáty Európskej únie, ktoré sú zmluvnými stranami
   dohovoru,
- „strany" znamená členské štáty Európskej únie, ktoré sú zmluvnými stranami tejto dohody.

Článok 2

Dohovor sa bude dočasne uplatňovať medzi vysokými zmluvnými stranami tejto dohody od prvého dňa tretieho mesiaca, ktorý nasleduje po uložení listiny o súhlase, prijatí alebo ratifikácii tohto dohovoru ôsmou vysokou zmluvnou stranou.

Článok 3

Prechodné opatrenia potrebné na predbežné uplatňovanie dohovoru budú prijaté na základe spoločného súhlasu vysokých zmluvných strán, medzi ktorými sa bude dohovor dočasne uplatňovať a po konzultácií s ostatnými vysokými zmluvnými stranami. Počas tohoto obdobia dočasného uplatňovania funkcie výboru podľa článku 16 dohovoru budú vykonávať vysoké zmluvné strany, ktoré budú konať na základe spoločného súhlasu, v úzkom spojení s Komisiou Európskych spoločenstiev. Článok 7 ods. 3 a článok 16 dohovoru sa počas tohto obdobia nebudú uplatňovať.

Článok 4

1.	Táto dohoda je otvorená na podpis členským štátom, signatárom dohovoru. Dohoda bude predmetom schválenia, prijatia alebo ratifikácie. Platnosť nadobudne prvého dňa tretieho mesiaca po uložení listiny o schválení, prijatí alebo ratifikácii ôsmou vysokou zmluvnou stranou, ktorá tak urobí.
2.	Pre akúkoľvek vysokú zmluvnú stranu, ktorá uloží svoju listinu o schválení, prijatí alebo ratifikácii  neskôr, táto dohoda vstúpi do platnosti prvého dňa tretieho mesiaca nasledujúceho po takomto uložení.
3.	Listiny o schválení, prijatí alebo ratifikácii budú uložené u generálneho tajomníka Rady Európskej únie, ktorý bude pôsobiť ako depozitár.
   
Článok 5

Táto dohoda, vyhotovená v jednom origináli v dánskom, holandskom, anglickom, fínskom, francúzskom, nemeckom, gréckom, írskom, talianskom, portugalskom, španielskom a švédskom jazyku, pričom každý text je rovnako autenticky. Táto dohoda bude uložená u generálneho tajomníka Rady Európskej únie, ktorý zašle overenú kópiu každej zo zmluvných strán.

Článok 6

Platnosť tejto dohody bude ukončená, keď dohovor nadobudne platnosť .  

Podpísané  v Bruseli dňa 26. júla 1995 v jednom origináli v dánskom, holandskom, anglickom, fínskom, francúzskom, nemeckom, gréckom, írskom, talianskom, portugalskom, španielskom a švédskom jazyku, pričom každý text je rovnako autenticky, a tento originál zostane uložený v archívoch generálneho sekretariátu Rady Európskej únie.